Document ID: 32006L0028

32006L0028
L 065/27
SLUŽBENI LIST EUROPSKE UNIJE
06.03.2006.
DIREKTIVA KOMISIJE 2006/28/EZ
od 6. ožujka 2006.
o izmjeni, radi prilagodbe tehničkom napretku, Direktive Vijeća 72/245/EEZ od 20. lipnja 1972. u odnosu na radiosmetnje (elektromagnetsku kompatibilnost) vozila i o izmjeni Direktive Vijeća 70/156/EEZ o usklađivanju zakonodavstava država članica u odnosu na homologaciju tipa motornih vozila i njihovih prikolica
(Tekst značajan za EGP)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Direktivu Vijeća 70/156/EEZ od 6. veljače 1970. o usklađivanju zakonodavstava država članica u odnosu na homologaciju tipa motornih vozila i njihovih prikolica (1), a posebno njezin članak 13. stavak 2.,
uzimajući u obzir Direktivu Vijeća 72/245/EEZ od 20. lipnja 1972. u odnosu na radiosmetnje (elektromagnetsku kompatibilnost) vozila (2), a posebno njezin članak 4.,
budući da:
(1)
Direktiva 72/245/EEZ donesena je kao jedna od posebnih direktiva postupka homologacije koji je uspostavljen Direktivom 70/156/EEZ.
(2)
Komisija je radi poboljšanja sigurnosti vozila poticanjem razvoja i uporabe tehnologija koje koriste automobilsku radarsku opremu kratkog dometa, uskladila uporabu dvaju frekvencijskih pojaseva radijskog spektra Odlukom Komisije 2004/545/EZ od 8. srpnja 2004. o usklađivanju radijskog spektra u području 79 GHz za uporabu automobilske radarske opreme malog dometa u Zajednici (3) i Odlukom Komisije 2005/50/EZ od 17. siječnja 2005. o usklađivanju pojasa radijskog spektra u području od 24 GHz za vremenski ograničenu uporabu automobilske radarske opreme kratkog dometa u Zajednici (4).
(3)
U skladu s Odlukom 2005/50/EZ uporaba automobilske radarske opreme kratkog dometa 24 GHz vremenski je ograničena i države članice moraju uspostaviti sustav praćenja radi određivanja broja vozila opremljenih automobilskom radarskom opremom kratkog dometa 24 GHz na svom državnom području.
(4)
Direktiva 72/245/EEZ kako je izmijenjena Direktivom Komisije 2005/49/EZ (5), pruža državama članicama potrebne načine za provedbu tog promatranja. Direktiva 70/156/EEZ odgovarajuće je izmijenjena prema toj Direktivi.
(5)
Od tada je postalo očito da je način dobivanja tih podataka pojednostavljen za radarsku opremu kratkog dometa 24 GHz i da je radi promatranja nepotrebno zahtijevati informacije o uporabi radarske opreme kratkog dometa 79 GHz u potvrdi o sukladnosti (CoC) uz informacije o radarskoj opremi kratkog dometa 24 GHz jer pojas od 79 GHz ne ometa druge primjene i njegova uporaba nije ograničena. Stoga je potrebno izmijeniti zahtjeve u vezi s uporabom radarske opreme kratkog dometa 24 GHz i izbrisati zahtjeve u vezi s uporabom radarske opreme kratkog dometa 79 GHz u Direktivi 72/245/EEZ. Ova Direktiva ne utječe na vrijednost postojećih odobrenja za vozila koja nisu opremljena radarima kratkog dometa 24 GHz.
(6)
Samo tehničke službe izdaju potvrde prema obrascu danom u Prilogu III. C Direktivi 72/245/EEZ. U ovaj postupak nije uključeno ni jedno drugo tijelo ni uprava. Stoga je dodatno žigosanje potvrda koje se trenutačno zahtijeva nepotrebno i treba ga ukinuti.
(7)
Direktivu 72/245/EEZ treba stoga na odgovarajući način izmijeniti.
(8)
Izmjena Direktive 72/245/EEZ utječe na Direktivu 70/156/EEZ. Stoga je potrebno na odgovarajući način izmijeniti Direktivu 70/156/EEZ.
(9)
Mjere predviđene ovom Direktivom u skladu su s mišljenjem Odbora za prilagođavanje tehničkom napretku uspostavljen člankom 13. Direktive 70/156/EEZ,
DONIJELA JE OVU DIREKTIVU:
Članak 1.
Izmjena Direktive 72/245/EEZ
Direktiva 72/245/EEZ mijenja se kako slijedi:
1.
U Prilogu I. točka 2.1.14. briše se.
2.
Prilog II. A mijenja se kako slijedi:
(a)
točka 12.7.1. zamjenjuje se sljedećim:
„12.7.1.
vozilo opremljeno radarskom opremom kratkog dometa 24 GHz: Da/Ne/Po izboru (nepotrebno precrtati)”;
(b)
točka 12.7.2. briše se.
3.
Dodatak Prilogu III. A mijenja se kako slijedi:
(a)
točka 1.3.1. zamjenjuje se sljedećim:
„1.3.1.
vozilo opremljeno radarskom opremom kratkog dometa 24 GHz: Da/Ne/Po izboru (nepotrebno precrtati)”;
(b)
točka 1.3.2. briše se.
4.
U Prilogu III. C riječi „Žig ureda”, uključujući polje na obrascu, brišu se.
Članak 2.
Izmjena Direktive 70/156/EEZ
Direktiva 70/156/EEZ mijenja se kako slijedi:
1.
Prilog I. mijenja se kako slijedi:
(a)
točka 12.7.1. zamjenjuje se sljedećim:
„12.7.1.
vozilo opremljeno radarskom opremom kratkog dometa 24 GHz: Da/Ne/Po izboru (nepotrebno precrtati)”;
(b)
točka 12.7.2. briše se.
2.
Prilog III. Dio I. Odjeljak A mijenja se kako slijedi:
(a)
točka 12.7.1. zamjenjuje se sljedećim:
„12.7.1.
vozilo opremljeno radarskom opremom kratkog dometa 24 GHz: Da/Ne/Po izboru (nepotrebno precrtati)”;
(b)
točka 12.7.2. briše se.
3.
Prilog IX. na stranici drugoj svih obrazaca potvrda o sukladnosti (CoC), mijenja se kako slijedi:
(a)
točka 50. zamjenjuje se sljedećim i dodaje se bilješka kako slijedi:
„50.
Napomene (6):
(b)
točke 50.1., 50.2. i 50.3. brišu se.
Članak 3.
Prenošenje
1. Države članice donose i objavljuju zakone i druge propise potrebne za usklađivanje s ovom Direktivom najkasnije do 30. lipnja 2006. One Komisiji odmah dostavljaju tekst tih odredaba i korelacijsku tablicu između tih odredaba i ove Direktive.
One primjenjuju te odredbe od 1. srpnja 2006.
Kad države članice donose ove odredbe, te odredbe prilikom njihove službene objave sadržavaju uputu na ovu Direktivu ili se uz njih navodi takva uputa. Načine tog upućivanja određuju države članice.
2. Države članice Komisiji dostavljaju tekst glavnih odredaba nacionalnog prava koje donesu u području na koje se odnosi ova Direktiva.
Članak 4.
Stupanje na snagu
Ova Direktiva stupa na snagu dvadesetog dana od dana objave u Službenom listu Europske unije.
Članak 5.
Adresati
Ova je Direktiva upućena državama članicama.
Sastavljeno u Bruxellesu 6. ožujka 2006.

Labels: 12
8
1
15